
COMUNICAT

privind modificarea condiţiilor şi regulilor de utilizare a SNT



Comitetul de reglementare al ANRE a aprobat, în ședința de astăzi, modificarea condiţiilor şi regulilor de utilizare a sistemului naţional de transport al gazelor naturale din România aprobate prin Ordinul ANRE nr. 16/2013, în sensul alinierii acestora la prevederile reglementărilor europene în domeniu.

Modificările aprobate astăzi vizează, în principal, stimularea tranzacţionării de produse standardizate pe termen scurt în cadrul pieţelor centralizate din România, atât la nivelul utilizatorilor rețelei – pentru echilibrarea comercială a propriilor portofolii surse-consumuri, cât și la nivelul operatorului sistemului de transport – pentru echilibrarea fizică a SNT, definirea prețului mediu ponderat și a prețurilor marginale utilizate de operatorul sistemului de transport pentru decontarea dezechilibrelor înregistrate de participanții la piața de gaze naturale, precum și stabilirea ordinii de prioritate aplicabilă la determinarea în funcție de nivelul și existența tranzacțiilor ce se desfășoară în perioadele relevante.

Scopul modificărilor aprobate de Comitetul de reglementare este acela de a crea o referință de preț pentru gazele naturale care să fie bazată pe cerere și ofertă și care să conducă la stabilirea de prețuri corecte la clienții finali, precum și de a determina participanții la piață să-și prognozeze corect producția/consumul în vederea reducerii dezechilibrelor finale, în scopul asigurarii echilibrării sistemului național de transport al gazelor naturale, creșterii siguranței SNT și continuității alimentării cu gaze naturale. 


Direcția comunicare, cooperare și relația cu Parlamentul
București, 13.06.2018
[bookmark: _GoBack]

* * *


În cadrul activității de informare pe care ANRE o desfășoară în mod constant cu privire la drepturile consumatorilor, reamintim pe această cale că, în prezent, toți clienții casnici au dreptul să încheie contracte de furnizare a gazelor naturale ȋn condiții de concurență.
Prin linkul alaturat http://www.anre.ro/ro/info-consumatori/comparator-oferte-tip-de-furnizare-a-gn, clienții finali au posibilitatea accesarii directe a comparatorului de preturi în domeniul gazelor naturale pus la dispoziție de ANRE pe prima pagina (Home) a site-ului, al cărui scop este sa permită compararea preţurilor de furnizare şi a condiţiilor oferite de furnizorii de gaze naturale, înainte de a alege un anume furnizor sau o anume ofertă-tip. 

